b'\n_START_ARTICLE_\nPrezbiterijanstvo\n_START_PARAGRAPH_\nPrezbiterj\xc3\xa1nstvo je skupna oznaka za ve\xc4\x8d kr\xc5\xa1\xc4\x8danskih cerkva, ki sledijo kalvinisti\xc4\x8dni teolo\xc5\xa1ki tradiciji v okviru protestantizma. Prezbiterjanska teologija poudarja nadvlado Boga, avtoriteto Svetega pisma in pot do milosti z vero v Kristusa. Prezbiterjanstvo se je razvilo predvsem na \xc5\xa0kotskem, kjer je bil pomemben verski vodja John Knox, pred Pogodbo o zdru\xc5\xbeitvi med \xc5\xa0kotsko in Anglijo leta 1707. Ve\xc4\x8dina sicer redkih prezbiterjanskih skupnosti v Angliji ima \xc5\xa1kotske korenine. Prek Anglije in Irske so se v za\xc4\x8detku 18. stoletja raz\xc5\xa1irili tudi v Severno Ameriko._NEWLINE_\xc4\x8ceprav je prezbiterjanstvo povezano s teologijo Jeana Calvina in njegovih neposrednih naslednikov, se teolo\xc5\xa1ka mnenja med dana\xc5\xa1njimi prezbiterjanci razlikujejo._NEWLINE_Organizacijsko se sodobno prezbiterjanstvo navezuje na prvotni \xc5\xa1kotski vzor. Krajevna ob\xc4\x8destva vodijo Zbori, ki jih sestavljajo predstavniki ob\xc4\x8destva. Predstavni\xc5\xa1ki vzorec prevladuje tudi na vi\xc5\xa1jih ravneh odlo\xc4\x8danja (prezbiterij, sinoda in vesoljni zbor). Praviloma v prezbiterjanstvu ni \xc5\xa1kofov, izjeme so nekatera ob\xc4\x8destva v Vzhodni Evropi in v ekumenskih skupinah, ki imajo \xc5\xa1kofe. Zna\xc4\x8dilnost prezbiterijskih cerkva je funkcija starost. To so izbrani laiki, ki sodelujejo pri pastirskem delu in odlo\xc4\x8danju na vseh ravneh._NEWLINE_Prezbiterijanci so zavzeti za ekumenizem in so \xc4\x8dlani Svetovnega sveta cerkva. Sodelujejo z drugimi denominacijami, najtesneje z reformisti\xc4\x8dnimi cerkvami v Svetovni zvezi reformiranih cerkva. Nekatere prezbiterjanske cerkve so stopile v polno ob\xc4\x8destvo z drugimi cerkvami, na primer Kongregacionisti, Luteranci, Anglikaci in Metodisti.'